## El Consell aprova el Pla anual normatiu de l’Administració de la Generalitat per a 2025

*** El pla és una ferramenta de bon govern que arreplega les iniciatives legislatives i reglamentàries previstes per al seu tràmit durant este exercici
* De les 157 normes proposades, el 18 % corresponen a la Conselleria de Sanitat, el 16 % a Servicis Socials i el 14 % a Educació**

El Consell ha aprovat el Pla anual normatiu de l’Administració de la Generalitat per a 2025, un instrument de transparència i bon govern que permet conéixer les iniciatives legislatives (avantprojectes de llei i projectes de decret legislatiu) i reglamentàries (projectes de decret del Consell) que Presidència i les conselleries projecten tramitar al llarg de l’exercici.

El pla arreplega 157 propostes normatives, que inclouen 25 avantprojectes de llei i 132 decrets del Consell. El 18 % corresponen a la Conselleria de Sanitat, el 16 % a la Vicepresidència Primera i Conselleria de Servicis Socials, Igualtat i Vivenda i el 14 % a la Conselleria d’Educació, Cultura, Universitats i Ocupació.

Esta ferramenta de planificació permet prioritzar les iniciatives de més impacte social i econòmic dels diferents departaments, i garantir el compliment dels principis de bona regulació i simplificació administrativa en la seua tramitació.

**Principals normes**

Entre les propostes incloses en el pla destaquen l’avantprojecte de llei de la Generalitat per a la millora de la renda valenciana d’inclusió; així com els avantprojectes de llei del tercer sector d’acció social de la Comunitat Valenciana; l’avantprojecte de llei valenciana d’igualtat; i el de conciliació i corresponsabilitat familiar.

Així mateix, el pla arreplega els avantprojectes de llei de ciència, tecnologia i innovació; el forestal i el de mecenatge cultural, científic i esportiu no professional de la Comunitat Valenciana.

Altres avantprojectes proposats corresponen a la modificació de lleis existents, com el que modificarà la Llei 1/2004 d’ajuda a les víctimes del terrorisme; l’Avantprojecte de llei de modificació de la Llei 4/1998 del patrimoni cultural valencià; el que modificarà la Llei 5/2022 de residus i sòls contaminats per al foment de l’economia circular en la Comunitat Valenciana.

A més, estan previstos altres avantprojectes de llei que modificaran la Llei 3/2011 de comerç i la Llei 20/2018 del mecenatge cultural, científic i esportiu no professional.

El Pla anual normatiu es publicarà en el Portal de Transparència de la Generalitat, GVA Oberta, amb la finalitat d’informar la ciutadania de les previsions en esta matèria.

Fecha: 20/05/2025